recursal/SuperWikiNEXT-32B huggingface dataset:
Τα **βρυοψιδώδη** είναι μια τάξη πράσινων φυκών, που υπάγεται στην ομοταξία ουλβοφύκη. Σύμφωνα με άλλη ταξινόμηση, τα βρυοψιδώδη υπάγονται στη δική τους, ξεχωριστή ομοταξία, τα *βρυοψιδοφύκη* (*Bryopsidophyceae*).

Μορφολογία
----------

Ο θαλλός στα βρυοψιδώδη αποτελείται από ίνες και πολυκλαδίζεται, ενώ μπορεί να είναι συμπιεσμένος σε μια μάζα. Ο οργανισμός είναι *κοινοκυτταρικός*, με κύτταρα που διαθέτουν πολλαπλούς πυρήνες το καθένα και αποτελούνται από κυτταρόπλασμα που περιέχεται μέσα σε ένα κυλινδρικού σχήματος κυτταρικό τοίχωμα. Δεν υπάρχουν διαχωριστικά τοιχώματα (*septae*) εντός του ίδιου του κυττάρου και οι πολλοί δισκοειδείς Χλωροπλάστες, πυρήνες και άλλα οργανίδια είναι ελεύθερα να κινούνται σε όλο το εσωτερικό του κυττάρου. Παρά το ότι γενικώς τα βρυοψιδώδη κατατάσσονται στα μακροφύκη, δηλαδή στα φύκη που είναι ορατά χωρίς τη βοήθεια μικροσκοπίου, ολόκληρος ο οργανισμός μπορεί να αποτελείται από ένα και μοναδικό κύτταρο, το οποίο στο γένος *Caulerpa* φθάνει σε μήκος τα τρία μέτρα. Στην περίπτωση του γένους *Halimeda*, ολόκληρα λιβάδια στον βυθό της θάλασσας μπορεί να αποτελούνται από έναν μονοκύτταρο οργανισμό, που συνδέεται με νηματώδεις δομές οι οποίες διατρέχουν το υπόστρωμα.

Αναπαραγωγή
-----------

Η αναπαραγωγή είναι συνήθως αγενής (άφυλη), από μικρά τμήματα των κυττάρων που αποσπώνται και αναπτύσσονται σε νέους οργανισμούς. Υπό ορισμένες συνθήκες ωστόσο συμβαίνει και εγγενής αναπαραγωγή, με μια διεργασία που αποκαλείται ολοκαρπία: Σε αυτή σχεδόν όλο το κυτταρόπλασμα του θαλλού μετατρέπεται σε γαμέτες που φέρουν δύο κινητικά όργανα που μοιάζουν με μαστίγια ο καθένας (*διμαστιγωτοί*) και εκχέονται στο νερο της περιοχής μέσα από πόρους. Μετά τη γονιμοποίηση το ζυγωτό μετατρέπεται σε πρωτόνημα και αυτό με τη σειρά του αναπτύσσεται σε έναν νέο θαλλό.

Παραπομπές
----------

1. ↑  Guiry, M.D.· Guiry, G.M. (2007). «Order: Bryopsidales taxonomy browser». AlgaeBase version 4.2 World-wide electronic publication, National University of Ireland, Galway. Ανακτήθηκε στις 23 Σεπτεμβρίου 2007.  Unknown parameter `|name-list-style=` ignored (βοήθεια)
2. 1 2  Day, Robert (1996). «The Cell Biology of the Bryopsidales». *Seascope* **13**. .
3. ↑  Overview of the Genus *Caulerpa* Αρχειοθετήθηκε 2011-09-28 στο Wayback Machine. Πρακτικά του Διεθνούς Συνεδρίου *Caulerpa taxifolia*, 2002
Αγάλματα των αρχαίων κατοίκων των Κανάριων Νήσων, Γκουάχες. Κανδελάρια, Τενερίφη.
Μούμια Γκουάχε, Μουσείο της Φύσης και του Ανθρώπου, Σάντα Κρουθ ντε Τενερίφε.
**Γουάντσε** (ισπανικά: *Guanche*) ήταν οι αυτόχθονες κάτοικοι των Κανάριων Νήσων (Ισπανία). Αρχικά το όνομα *"Γουάντσε"* αφορούσε τους ιθαγενείς του νησιού της Τενερίφης, αλλά η χρήση του όρου επεκτάθηκε και χρησιμοποιείται για να περιγράψει το σύνολο των κατοίκων του αρχιπελάγους.

Ζούσαν στα νησιά για πάνω από 2.000 χρόνια, μέχρι το δέκατο πέμπτο αιώνα οπότε υποτάχθηκαν από τους Ισπανούς κατακτητές. Ήρθαν από τη Βόρεια Αφρική και είχαν πλούσια μυθολογία, με πολλούς θεούς και δαίμονες. Επίσης, ειδικά στην Τενερίφη, μουμιοποιούσαν τους νεκρούς τους.

Βλέπε επίσης
------------

* Μυθολογία των Γουάντσε

Σύνδεσμοι
---------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Γουάντσε** |

* Teorías población guanche
* Docs historia guanche
* Organismo Autónomo de Museos y Centros de Tenerife
* Museo de la Naturaleza y el Hombre, Santa Cruz de Tenerife, en Youtube
Η άφιξη περ. 1831. Πίνακας του Αντριάν Ρίχτερ
Η **Γενοβέφα της Βραβάντης** είναι ένα κεντρικό πρόσωπο ενός μεσαιωνικού θρύλου για μια αγνή γυναίκα του τότε δουκάτου της Βραβάντης (Brabant), ιστορικής γεωγραφικής περιοχής που σήμερα τμήματά του ανήκουν στο Βέλγιο, Λουξεμβούργο και Γερμανία στην ευρύτερη περιοχή του ποταμού Μοζέλλα.

Είναι ένα τυπικό παράδειγμα μιας ενάρετης γυναίκας που κατηγορήθηκε ψευδώς κατά τη διάρκεια της απουσίας του συζύγου της που πολεμούσε τους Άραβες και αποπέμφθηκε μαζί με τον γιο της.

Ιστορικό υπόβαθρο
-----------------

Η μάχη του Πουατιέ (732), Παλάτι των Βερσαλλιών.
Η όλη υπόθεση στηρίζεται σ΄ ένα κείμενο του Ματίας Έμμνιχ (Mathias Emmnich) που χρονολογείται το 1472. Στους πολέμους που διεξήγαγε ο Κάρολος Μαρτέλος εναντίον των Μαυριτανών είχε λάβει μέρος ως σύμμαχός του και ο κόμης του Παλατινάτου του Τριρ Ζίγκφριντ (Siegfried) που ήταν και σύζυγος της Γενοβέφας. Κατά τη διάρκεια της απουσίας του ο αρχιοικονόμος του οίκου Golo την κατηγόρησε για μοιχεία και τελικά έδωσε εντολή σε δύο υπηρέτες του να την θανατώσουν μαζί με το μικρό γιο της. Κι όπως συμβαίνει σε τέτοιες περιπτώσεις τους λυπήθηκαν και τους άφησαν στο δάσος των Αρδενών όπου για να προστατευθεί από τις καιρικές συνθήκες εγκαταστάθηκε σε μια σπηλιά. Ως εκ θαύματος μετά από δυο μέρες είδε να έρχεται μια ελαφίνα που προσέφερε το γάλα της για την διατροφή του γιου της. Εκεί η Γενοβέφα παρέμεινε έξι χρόνια, οπότε κυνηγώντας ο Ζίγκφριντ στην περιοχή και ακολουθώντας τα ίχνη της ελαφίνας βρήκε ανέλπιστα την Γενοβέφα και τον γιο του.

Αναφορές
--------

Ιδιαίτερα μετά τις όπερες με θέμα την ιστορία της Γενοβέφας του Σούμαν και του Όφενμπαχ ακολούθησαν εκδόσεις, επανακτυπώσεις βιβλιαρίων και απεικονίσεις μεταξύ των οποίων κυκλοφορούσαν και στην Ελλάδα τη δεκαετία του 1930 σε μορφή ρεπροντιξιόν.

* Ρόμπερτ Σούμαν, Γενοβέφα όπερα, 1848
* Ζακ Όφενμπαχ, όπερα 1859

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 32788049
* LCCN: no2016013578
* GND: 118538446
* SELIBR: 280991
* SUDOC: 116288655
* BNF: cb15082909k (data)
* BNE: XX946026

 |

 |
Οι **Δρίλες** ήταν αρχαίος λαός της Μικράς Ασίας. Ζούσαν στα ορεινά του Πόντου ανάμεσα στο Καπίκιοϊ και την Λιβερά (κατά τον Σάββα Ιωαννίδη ο οποίος κάνει αναφορά στον βιβλίο του "ΙΣΤΟΡΙΑ και ΣΤΑΤΙΣΤΙΚΗ ΤΡΑΠΕΖΟΥΝΤΟΣ" 1870 σελίδα 14) , συνόρευαν με τους Κόλχους και βρίσκονταν συνεχώς σε αντιπαράθεση με τους Έλληνες αποίκους.

Ο Ξενοφών αναφέρει ότι ζούσαν σε χωριά και ένα μόνο ήταν οχυρωμένο με ακρόπολη σε απόκρημνη τοποθεσία και ήταν από τους καλύτερους πολεμιστές της περιοχής. Ο Ξενοφών ανέλαβε πολεμική επιχείρηση εναντίον τους καταλαμβάνοντας πολλά χωριά τους και φτάνοντας μέχρι την οχυρωμένη πρωτεύουσα τους. Το οχυρωμένο αυτό χωριό βρισκόταν στην πλαγιά ενός όρους είχε ξύλινα τείχη και ήταν προσβάσιμο μόνο από μια πλευρά και από αυτή έπρεπε να διαβείς χαράδρα. Ο στρατός του Ξενοφώντα κατάφερε και μπήκε στο χωριό αλλά δεν κατέλαβε την ακρόπολη λόγω της παρουσίας Δριλών στα γύρω υψώματα για ενίσχυση των πολιορκημένων. Ο Ξενοφών υποχώρησε με τέχνασμα και ελάχιστες απώλειες, μάλιστα φωτιά που μπήκε στην πύλη του χωρού για να καθυστερήσει τους Δρίλες κατέκαψε το μεγαλύτερο μέρος του.

Αναφορές
--------

1. ↑  [5.2.1 ] ἐπεὶ δὲ τὰ ἐπιτήδεια οὐκέτι ἦν λαμβάνειν ὥστε ἀπαυθημερίζειν ἐπὶ τὸ στρατόπεδον, ἐκ τούτου λαβὼν Ξενοφῶν ἡγεμόνας τῶν Τραπεζουντίων ἐξάγει εἰς Δρίλας τὸ ἥμισυ τοῦ στρατεύματος, τὸ δὲ ἥμισυ κατέλιπε φυλάττειν τὸ στρατόπεδον· οἱ γὰρ Κόλχοι, ἅτε ἐκπεπτωκότες τῶν οἰκιῶν, πολλοὶ ἦσαν ἁθρόοι καὶ ὑπερεκάθηντο ἐπὶ τῶν ἄκρων. [...] [5.2.32 ] καὶ ἐβοήθησαν αὐτῷ, καὶ ἀνέλαβον τετρωμένον. καὶ αὐτοὶ ἐπὶ πόδα ἀνεχώρουν βαλλόμενοι οἱ βοηθήσαντες καὶ ἀντιτοξεύοντές τινες τῶν Κρητῶν. οὕτως ἀφίκοντο ἐπὶ τὸ στρατόπεδον πάντες σῷοι ὄντες. Κύρου Ανάβασις Ε'
Ο **Γεράσιμος Θωμάς** είναι Έλληνας πολιτικός, υφυπουργός Περιβάλλοντος και Ενέργειας από τον Ιούλιο του 2019 μέχρι τον Ιούλιο του 2020 και υψηλόβαθμο στέλεχος τραπεζών και της Ευρωπαϊκής Ένωσης.

Βιογραφικά στοιχεία
-------------------

Γεννήθηκε στην Αθήνα αλλά κατάγεται από την Πάτρα. 

Σπούδασε οικονομικά και διοίκηση επιχειρήσεων στο Οικονομικό Πανεπιστήμιο Αθηνών και πραγματοποίησε μεταπτυχιακές σπουδές στην διοίκηση επιχειρήσεων και στις διεθνείς σχέσεις στο City University Business School του Λονδίνου και στο Ελεύθερο Πανεπιστήμιο των Βρυξελλών αντίστοιχα.

Εργάστηκε επί σειρά ετών στην Ευρωπαϊκή Ένωση διατελώντας προϊστάμενος του ιδιαίτερου γραφείου του Χοακίν Αλμούνια (2005 - 2009), μέλος του διοικητικού συμβουλίου της Ευρωπαϊκής Τράπεζας Επενδύσεων (EIB) και του Ευρωπαϊκού Ταμείου Επενδύσεων (EIF) (2009-2017), οικονομικός διευθυντής της γενικής διεύθυνσης Οικονομικών και Χρηματοδοτικών Υποθέσεων (ECFIN) της Ευρωπαϊκής Επιτροπής (2009 - 2014) καθώς και αναπληρωτής γενικός διευθυντής της Γενικής Διεύθυνσης Ενέργειας της Ευρωπαϊκής Επιτροπής και πρόεδρος του διοικητικού συμβουλίου του Ευρωπαϊκού Ταμείου Στρατηγικών Επενδύσεων (EFSI).

Την 9η Ιουλίου 2019, διορίστηκε υφυπουργός Περιβάλλοντος και Ενέργειας, αρμόδιος για τα θέματα Ενέργειας και Φυσικών Πόρων στην κυβέρνηση του Κυριάκου Μητσοτάκη.

Στις 24 Ιουλίου 2020, δήλωσε την παραίτηση του στον Πρωθυπουργό, ώστε να αναλάβει την θέση του Γενικού Διευθυντή Φορολογίας και Τελωνειακής Ένωσης. Ο Πρωθυπουργός Κυριάκος Μητσοτάκης την αποδέχτηκε την ίδια μέρα.

Αναφορές
--------

1. 1 2  Βιογραφικό του Γεράσιμου Θωμά, από την ιστοσελίδα της Ευρωπαϊκής Ένωσης
2. 1 2  Βιογραφικό Γεράσιμου Θωμά, από την ιστοσελίδα newsbeast.gr
3. ↑  Newsroom (24 Ιουλίου 2020). «Γεράσιμος Θωμάς: Παραιτήθηκε ο υφυπουργός Περιβάλλοντος και Ενέργειας». *CNN.gr*. Ανακτήθηκε στις 24 Ιουλίου 2020.
Ο **Γεράσιμος Γούναρης** υπήρξε Έλληνας λόγιος ιερομόναχος του 18ου αιώνα.

Βιογραφία
---------

Γεννήθηκε στη Δημητσάνα. Γράμματα έμαθε στη Μονή Φιλοσόφου. Αργότερα εγκαταστάθηκε στη Σμύρνη. Επέστρεψε στη Δημητσάνα το 1764 και ίδρυσε την Σχολή Ελληνικών Μαθημάτων. Όταν η Πελοπόννησος επαναστάτησε το 1766, ο Γεράσιμος αναγκάστηκε να εγκαταλείψει τη σχολή του, η οποία έκλεισε. Κατέφυγε στην Σμύρνη και στη Χίο, και εκεί έγινε διευθυντής του σχολείου του Αγίου Μηνά. Απεβίωσε στην Δημητσάνα το 1779. Προς τιμή του ονομάστηκε δρόμος στην Νέα Σμύρνη.

Πηγές
-----

* Αλεξάνδρα Δεσποτοπούλου, Μαρία Φουντουλάκη (Φεβρουάριος 2004). *Οδωνυμικά της Νέας Σμύρνης: οι ονομασίες των οδών*. Αθήνα: Χαροκόπειο Πανεπιστήμιο. σελίδες 79. Αρχειοθετήθηκε από το πρωτότυπο στις 9 Νοεμβρίου 2014. Ανακτήθηκε στις 16 Μαρτίου 2012.
Ο **Διονύσιος ο Κυρηναίος** (1ος αιώνας π.Χ.) ήταν Έλληνας στωικός φιλόσοφος και μαθηματικός ο οποίος έζησε περίπου το 150 π.Χ. στην Κυρήνη.

Περιγραφή
---------

Ήταν μαθητής των στωικών φιλοσόφων Διογένη του Βαβυλώνιου και του Αντίπατρου του Ταρσέα.

Φημίζοντας ωστόσο και ως μαθηματικός, και πρόκειται πιθανώς για τον ίδιο Διονύσιο στου οποίου τα επιχειρήματα επιτίθεται ο φιλόσοφος του 1ου αιώνα π.Χ. Φιλόδημος ο Επικούρειος στο έργο του *Περί σημείων καί σημειώσεων*, όπου ο Διονύσιος αναφέρεται πως επιχειρηματολογούσε ότι ο Ήλιος πρέπει να έχει πολύ μεγάλο μέγεθος γιατί ανατέλλει αργά πίσω από τα εμπόδια του ορίζοντα.

Παραπομπές
----------

1. ↑  Allen, J. *Inference from Signs: Ancient Debates about the Nature of Evidence*, page 207. Oxford University Press. (2001).
2. ↑  Barnes, J. *Pyrrhonism, Belief and Causation. Observations on the Skepticism of Sextus Empiricus*, p. 2661-2662, in *Aufstieg und Niedergang der römischen Welt:: Geschichte und Kultur Roms im Spiegel der neueren Forschung.* ed. Werk, Vogt, Haase, Temporini. Walter de Gruyter. (1997).

Πηγές
-----

* "Νεώτερον Εγκυκλοπαιδικόν Λεξικόν Ηλίου" τομ.6ος, σελ.91 (13ος)
* "Εγκυκλοπαίδεια Πάπυρος Λαρούς Μπριτάννικα" τομ.21ος, σελ. 138 (34ος)
Ο **Γεράσιμος Σέρβος** (1819 - 1900) ήταν Έλληνας πολιτικός.

Βιογραφικά στοιχεία
-------------------

Ήταν γιος του Σπυρίδωνος Σέρβου και καταγόταν από οικογένεια ευγενών με καταγωγή την Καρυά Λευκάδας. Σπούδασε νομικά στην Ιόνιο Ακαδημία και εργάστηκε ως καθηγητής ισπανικής.

Ασχολήθηκε με την πολιτική εκλεγόμενος βουλευτής Λευκάδας στην Βουλή της Ιουνίου Πολιτείας στις εκλογές του 1857 και συνέχισε να εκλέγεται μέχρι και την ένωση των Ιονίων Νήσων με την Ελλάδα. Μετά την ένωση εξελέγη βουλευτής Λευκάδας στις εκλογές του 1862 και επανεξελέγη σε αυτές του 1865, του 1868, του 1869, του 1874, του 1875, του 1879, του 1885 και του 1892.

Στις 3 Ιουνίου 1875 διορίστηκε υπουργός Ναυτικών στην κυβέρνηση Χαρίλαου Τρικούπη.

Απεβίωσε τον Μάϊο του 1900.

Πηγές
-----

1. 1 2  Γεράσιμος Σέρβος, από την ιστοσελίδα aromalefkadas.gr
2. ↑  Βουλή των Ελλήνων, Μητρώον Πληρεξουσίων, Γερουσιαστών και Βουλευτών. 1822-1935, Αθήνα 1986, σελ. 158 - 159(pdf)
Ο **βιοτίτης** (αγγλ. biotite) είναι φυλλοπυριτικό ορυκτό της ομάδας των μαρμαρυγιών. Το όνομα του αποδόθηκε προς τιμήν του Γάλλου φυσικού και ορυκτολόγου Ζαν-Μπατίστ Μπιό (Jean Baptiste Biot, 1774 - 1862).

Αποτελεί το πλέον διαδεδομένο σιδηρομαγνησιούχο ορυκτό και είναι από τα πλέον διαδεδομένα πετρογενετικά ορυκτά, καθώς ανευρίσκεται σε όλες τις κατηγορίες πετρωμάτων. Στα εκρηξιγενή πετρώματα είναι βασικό συστατικό όλων των όξινων και ενδιάμεσων μελών, ενώ ενίοτε ανευρίσκεται και σε βασικά. Είναι, επίσης, βασικό συστατικό των μεταμορφωσιγενών γνευσίων και μαρμαρυγιακών σχιστολίθων, ενώ απαντάται και σε ιζηματογενείς αποθέσεις. Συνδέεται με χαλαζία, μοσχοβίτη, αστρίους, αμφιβόλους και πυροξένους. Συχνά προέρχεται από εξαλλοίωση άλλων ορυκτών, όπως οι τουρμαλίνες, ενώ εξαλλοιώνεται προς χλωρίτες, μοντμοριλλονίτη και επίδοτο. 
Μολονότι οι μηχανικές του ιδιότητες είναι παρόμοιες με του μοσχοβίτη, οι διηλεκτρικές του δεν είναι του ίδιου επιπέδου. Χρησιμοποιείται, όπως ο μοσχοβίτης, ως μονωτικό της θερμότητας σε βιομηχανικές εφαρμογές, όχι, όμως, ως διηλεκτρικό.

Ανευρίσκεται σχεδόν σε όλη την επιφάνεια του πλανήτη.

Πηγές
-----

* Τμήμα Γεωλογίας Αριστοτελείου Πανεπιστημίου Θεσσαλονίκης
* Handbook of Mineralogy
* Mindat.org
* Galleries.com

Βιβλιογραφία
------------

* James Dwight Dana, *Manual of Mineralogy and Lithology, Containing the Elements of the Science of Minerals and Rocks*, READ BOOKS, 2008 ISBN 1-4437-4224-4
* Frederick H. Pough, Roger Tory Peterson, Jeffrey (PHT) Scovil, *A Field Guide to Rocks and Minerals*, Houghton Mifflin Harcourt, 1988 ISBN 0-395-91096-X
* Walter Schumann, R. Bradshaw, K. A. G. Mills, *Handbook of Rocks, Minerals and Gemstones*, Houghton Mifflin Harcourt, 1993 ISBN 0-395-51137-2

Σημειώσεις
----------

1. ↑  Μεταβάλλεται ανάλογα με την περιεκτικότητα σε σίδηρο
Ο **Γεράσιμος** (κατά κόσμον Γεώργιος Τανταλίδης, 20 Απριλίου 1854, Σύλλη του Ικονίου - 23 Αυγούστου 1928, Ιερουσαλήμ) ήταν Μικρασιάτης Μητροπολίτης. Διετέλεσε μητροπολίτης Σερβίων και Κοζάνης, Πισιδίας, Ιωαννίνων και Ρόδου. Καταγόταν από μεγάλη φαναριώτικη οικογένεια και ήταν σπουδαίος μεταρρυθμιστής της εκκλησίας.

Σπούδασε Θεολογία αρχικά στην Θεολογική Σχολή του Σταυρού Ιεροσολύμων και κατόπιν στη Θεολογική Σχολή της Χάλκης, από την οποία αποφοίτησε το 1879 αφού υπέβαλε διατριβή με τίτλο «Τα κατά το σχίσμα της Ανατολικής και Δυτικής Εκκλησίας».

Στις 29 Μαΐου 1879 χειροτονήθηκε διάκονος και πήγε στην Αθήνα, όπου σπούδασε Νομική. Το 1884 επέστρεψε στην Κωνσταντινούπολη και το 1885 διορίστηκε Γραμματέας της Μεγάλης Πρωτοσυγκελλίας. Στις 30 Απριλίου 1892, όντας ακόμη διάκονος, εξελέγη Μητροπολίτης Σερβίων και Κοζάνης. Στις 2 Μαΐου 1892 χειροτονήθηκε πρεσβύτερος και την επομένη επίσκοπος.

Στις 23 Οκτωβρίου 1893 διαδέχτηκε στον Μητροπολιτικό Θρόνο της Πισιδίας τον Βενέδικτο. Εισήγαγε πολλές καινοτομίες και έβαλε έλεγχο στη διαχείριση της εκκλησιαστικής περιουσίας. Στήριξε τα γράμματα στη Σπάρτη, έδρα της μητρόπολης του και πρωτοστάτησε στην ίδρυση γυμνασίου.

Την 1η Ιουνίου 1906 εξελέγη Μητροπολίτης Ιωαννίνων και στις 13 Μαρτίου 1910 Μητροπολίτης Ρόδου. Στις 26 Ιανουαρίου 1912 αποκαταστάθηκε στην Μητρόπολη Πισιδίας. Το 1923 παραιτήθηκε και εφησύχαζε στα Ιεροσόλυμα όπου και πέθανε στις 23 Αυγούστου 1928. Ενταφιάστηκε στο Κοιμητήριο της Ιεράς Μονής Προφήτου Ηλιού Ιεροσολύμων.

Παραπομπές
----------

1. ↑  Kiminas, Demetrius (31 Μαρτίου 2009). *The Ecumenical Patriarchate: A History of Its Metropolitanates with Annotated Hierarch Catalogs*. Wildside Press LLC. σελ. 92. ISBN 978-1434458766. Ανακτήθηκε στις 25 Ιουλίου 2020.

Πηγές
-----

* «Ο Σεβασμιώτατος Μητροπολίτης πρώην Πισιδίας κυρός Γεράσιμος (1854-1928)». *Προσωπική σελίδα Μάρκου Μάρκου*. Ανακτήθηκε στις 25 Ιουλίου 2020.

  


| τίτλοι της Ορθόδοξης Εκκλησίας |
| --- |
| ΠροκάτοχοςΚωνστάντιος Ματουλόπουλος | **Μητροπολίτης Σερβίων και Κοζάνης**1892-1893 | ΔιάδοχοςΚωνστάντιος Ματουλόπουλος |
| ΠροκάτοχοςΒενέδικτος | **Μητροπολίτης Πισιδίας**1893-1906 | ΔιάδοχοςΚωνσταντίνος |
| ΠροκάτοχοςΣωφρόνιος Χρηστίδης | **Μητροπολίτης Ιωαννίνων**1906–1910 | ΔιάδοχοςΓερβάσιος Ωρολογάς |
| ΠροκάτοχοςΙωακείμ Βαλασιάδης | **Μητροπολίτης Ρόδου**1910-1912 | ΔιάδοχοςΒενιαμίν Κυριακού |
| ΠροκάτοχοςΚωνσταντίνος | **Μητροπολίτης Πισιδίας**1912-1923 | ΔιάδοχοςΓερμανός |
Ο **Δαβίδ Θ΄** (απεβ. το 1360) από τον Οίκο των Βαγρατιδών της Γεωργίας, ήταν βασιλιάς της Γεωργίας από το 1346 μέχρι το τέλος του.

Βιογραφία
---------

Ο Δαβίδ Θ΄ ήταν ο μοναδικός γνωστός γιος του Γεωργίου Ε΄ της Γεωργίας. Η ταυτότητα της μητέρας του δεν είναι γνωστή. Το «Γεωργιανό Χρονικό» του 18ου αι. αναφέρει ότι ο Γεώργιος Ε'΄ νυμφεύτηκε μία κόρη «του Έλληνα Αυτοκράτορα, Κυρού Μιχαήλ Κομνηνού». Ωστόσο, η βασιλεύουσα δυναστεία της Βυζαντινής Αυτοκρατορίας τον 14ο αι. ήταν οι Παλαιολόγοι και όχι οι Κομνηνοί. Ο γάμος μίας κόρης του Μιχαήλ Θ΄ Παλαιολόγου και της συζύγου του Ρίτας της Αρμενίας με Γεωργιανό ηγεμόνα δεν καταγράφεται στις Βυζαντινές πηγές. Ούτε η ύπαρξη νόθων θυγατέρων του Μιχαήλ Θ΄.  Οι Κομνηνοί κυριαρχούσαν όμως στην Αυτοκρατορία της Τραπεζούντας. Ο Μιχαήλ Μέγας Κομνηνός ήταν αυτοκράτορας από το 1344 έως το 1349 και σύζυγός του ήταν η Ακροπολίτισσα. Το μοναδικό τους παιδί που καταγράφεται στις πρωτογενείς πηγές ήταν ο Ιωάννης Γ' της Τραπεζούντας. Το αν ο Ιωάννης Γ' είχε αδέλφια είναι άγνωστο.

Βασιλεία
--------

Ανέβηκε στο θρόνο μετά από το τέλος τού πατέρα του Γεωργίου Ε΄ του Λαμπρού το 1346. Ωστόσο η σταθερότητα και η ευημερία του βασιλείου που άφησε ο πατέρας του, δεν επρόκειτο να διαρκέσει, καθώς η επιδημία Πανώλης σάρωσε την περιοχή το 1348, αποδεκατίζοντας τον πληθυσμό και προκαλώντας μία σοβαρή οικονομική κρίση.

Όταν απεβίωσε, τον διαδέχθηκε ο γιος του Βαγράτ Ε'΄ ο Μέγας το 1360.

Ήταν νυμφευμένος με τη Σιντουχτάρ, κόρη του Ιωάνν Α΄ Τζακέλι, πρίγκιπα του Σάμτσχε-Σααταμπάγκο. Είχαν δύο παιδιά:

* Μπαγκράτ Ε΄ της Γεωργίας.
* Γκουλχάν-Ευδοκία (απεβ. 1395), αρραβωνιάστηκε με τον Ανδρόνικο Μεγάλο Κομνηνό και μετά το τέλος του, τον ετεροθαλή αδελφό του αυτοκράτορα Μανουήλ Γ΄ της Τραπεζούντας, τον οποίο παντρεύτηκε το 1379. Και οι δύο ήταν γιοι του Αλεξίου Γ΄ της Τραπεζούντας: ο πρώτος ήταν νόθος, και ο δεύτερος νόμιμος γιος της αυτοκράτειρας Θεοδώρας Καντακουζηνής.

Βιβλιογραφικές αναφορές
-----------------------

1. ↑  p11408.htm#i114079. Ανακτήθηκε στις 7  Αυγούστου 2020.
2. 1 2  Darryl Roger Lundy: (Αγγλικά) *The Peerage*.
3. ↑  Leo van de Pas: (Αγγλικά) *Genealogics*. 2003.
4. ↑  Cawley, Charles, *Profile of George V*, Foundation for Medieval Genealogy, ανακτήθηκε στις August 2012 , Πρότυπο:Better source
5. ↑  Cawley, Charles, *Profile of John III and his children*, Foundation for Medieval Genealogy, ανακτήθηκε στις August 2012 , Πρότυπο:Better source

Εξωτερικοί σύνδεσμοι
--------------------

|  |  |  |
| --- | --- | --- |
| ΠροκάτοχοςΓεώργιος Ε΄ της Γεωργίας | **βασιλιάς της Γεωργίας**1346-1360 | ΔιάδοχοςΒαγράτιος Ε΄ της Γεωργίας |
Ο **Εζεντίν Σαλίμ** (Ezzedine Salim, (αραβικά: عزالدين سليم‎), Βασόρα, 23 Μαρτίου 1941 - Βαγδάτη, 17 Μαΐου 2004), γνωστός και ως **Αμπντελζαχρά Οθμάν Μοχάμεντ**, ήταν Ιρακινός πολιτικός.

Βιογραφία
---------

Άρχισε να ασχολείται με τη θρησκεία και την πολιτική σε νεαρή ηλικία. Σε ηλικία 19 ετών εντάχθηκε στη σιιτική ομάδα Χιζμπ αλ Ντάουα (Hizb al Dawa), η οποία προσέλκυσε γρήγορα την προσοχή του κόμματος Μπάαθ, που την θεώρησε απειλή για την εξουσία του. Εγκατέλειψε το Ιράκ γύρω στα 20 για να ζήσει στο Κουβέιτ, όπου έγινε δάσκαλος. 

Μετά από σύντομη σχετικά παραμονή στο Κουβέιτ, πήγε στο Ιράν όπου ξεκίνησε τη σταδιοδρομία του ως συντάκτης σε πολλές εφημερίδες καθώς επίσης και την βασική εργασία του στο Ανώτατο Συμβούλιο για την Ισλαμική Επανάσταση στο Ιράκ (SCIRI, Supreme Council for the Islamic Revolution in Iraq). Κατά την παραμονή του στο Ιράν, του αναγνωρίστηκε ο τίτλος Mujtahid (υψηλόβαθμος μελετητής του Ισλάμ). Έγραψε περισσότερα από 40 βιβλία επί θεμάτων θρησκείας και πολιτικής. 

Ο Σαλίμ ηγείτο του κόμματος Ισλαμικό κόμμα Daawa (*Daawa al Islamiyah, πρόσκληση στο Ισλάμ*), ένα ισλαμικό κόμμα. Γνωστός ως συγγραφέας, φιλόσοφος, διανοητής και πολιτικός ακτιβιστής, ίδρυσε το κόμμα του με στόχο να το καταστήσει όχημα για τον συντονισμό της αντίδρασης ενάντια στον Σαντάμ Χουσεΐν. Το κόμμα γρήγορα αναγνωρίστηκε ως ισχυρός αντι-σανταμικός πόλος. Βρήκε πολλούς υποστηρικτές με τον καιρό και έγινε σεβαστό όχι μόνο στο Ιράκ, το Ιράν και τη Μέση Ανατολή, αλλά και σε όλο τον κόσμο. 

Είχε επιζήσει πολυάριθμων αποπειρών δολοφονίας από τους οπαδούς του Σαντάμ, και είχε αλλάξει το όνομά του για να μη μπορούν να τον εντοπίσουν. 

Τον Ιούλιο του 2003, η Προσωρινή Αρχή του Συνασπισμού έδωσε στον Salim μια θέση στο Ιρακινό Κυβερνητικό Συμβούλιο, του οποίου αποτέλεσε σημαντικό μέλος. Σε μια συνέντευξη στο "Δημαρχείο", όπου παρευρισκόταν ο Τύπος και το κοινό στις 25 Απριλίου 2004, όταν ρωτήθηκε εάν το Ιράκ θα μπορούσε να διατηρήσει την ταυτότητά του ως αραβικό έθνος στο πλαίσιο ενός δημοκρατικού καθεστώτος, ο Σαλίμ απάντησε ότι *"το Ιράκ είναι μέλος του Αραβικού Συνδέσμου, αλλά όλες οι εθνότητες εκπροσωπούνται τώρα εδώ, συμπεριλαμβανομένων των Τουρκμένων, των Κούρδων και των Χριστιανών παραδείγματος χάριν. Το Ιράκ βρίθει ποικιλομορφίας."* 

Έγινε Πρόεδρος του Συμβουλίου την 1η Μαΐου 2004. Ο Σαλίμ θα έμενε σε αυτή τη θέση ως την επίσημη μεταβίβαση της κυριαρχίας σε μια νέα κυβέρνηση στις 30 Ιουνίου 2004. Ωστόσο, σκοτώθηκε από έκρηξη αυτοκινήτου-βόμβας κοντά στο Αρχηγείο του Συνασπισμού στις 17 Μαΐου 2004.

Εξωτερικοί σύνδεσμοι
--------------------

* Επίσημος ιστότοπος

Παραπομπές
----------

1. 1 2 3  Εθνική Βιβλιοθήκη της Γερμανίας, Κρατική Βιβλιοθήκη του Βερολίνου, Βαυαρική Κρατική Βιβλιοθήκη, Εθνική Βιβλιοθήκη της Αυστρίας: (Γερμανικά, Αγγλικά) *Gemeinsame Normdatei*. 1068634863. Ανακτήθηκε στις 14  Αυγούστου 2015.
2. ↑  «Al-Qaeda group claims Salim death». BBC News. 19 Μαΐου 2004. .

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 311789418
* ISNI: 0000 0004 4377 0574
* GND: 1068634863

 |

 |
Η **Ειρήνη** (απεβ. 1015) ήταν Ρωμαϊκής (Ελληνικής) καταγωγής από τη Λάρισσα και με τον γάμο της έγινε τσαρίνα της Βουλγαρίας.

Βιογραφία
---------

Ο ιστορικός Ιωάννης Σκυλίτζης αναφέρει ότι η Ειρήνη ήταν «μία όμορφη αιχμάλωτη από τη Λάρισσα». Δεν γνωρίζουμε κάτι άλλο για την καταγωγή της.

Ο Γαβριήλ Ρωμανός/Ραντομίρ τη νυμφεύτηκε, αφού είχε διώξει την πρώτη του σύζυγο, μία πριγκίπισσα της Ουγγαρίας, η οποία ήταν έγκυος. Απέκτησαν επτά παιδιά.

Ο Γαβριήλ διαδέχθηκε τον πατέρα του Σαμουήλ της Βουλγαρίας το 1014, αλλά η βασιλεία του ήταν σύντομη. Ο Σκυλίτζης αναφέρει ότι η Ειρήνη σκοτώθηκε μαζί με τον άνδρα της από τον εξάδελφό του Ιβάν Βλαντισλάβ, που κατέλαβε τον θρόνο το 1015. Αυτός, για να εξασφαλίσει τη θέση του, διέταξε τον ακρωτηριασμό του πρώτου γιου τους.

Οικογένεια
----------

Παντρεύτηκε περί το 999 τον Γαβριήλ Ρωμανό ή Γαβριήλ Ραντομίρ, από τη Δυναστεία Κομητόπουλων ,τσάρο της Βουλγαρίας και είχε τέκνα:

* πέντε γιοί.
* δύο κόρες.

Πηγές
-----

* История на българската държава през средните векове, Том I. История на Първото българско царство. Част II. От славянизацията на държавата до падането на Първото царство (852—1018). Васил Н. Златарски 4.Приемниците на цар Самуил и покорението на България от Василий II Българоубиец.
* Runciman, Steven, The First Bulgarian Empire. 1930.
* John Skylitzes. Synopsis Historion, translated by Paul Stephenson.
Ο **Δαβίδ Γ΄ ο Κουροπαλάτης** (*γεωργιανά*: დავით III კუროპალატი) ήταν βασιλιάς της Γεωργίας (Ιβηρίας) και αργότερα είχε τον τίτλο του κουροπαλάτη, που του έδωσε ο Βυζαντινός Αυτοκράτορας Βασίλειος Β΄ για τη δράση του κατά τού αποστάτη Βάρδα Σκληρού. Γεννήθηκε το 930 και δολοφονήθηκε το 1001.

Βιογραφία
---------

Το 978 κλήθηκε από τον στενό του φίλο Βάρδα Φωκά και τον αυτοκράτορα Βασίλειο Β΄ των Μακεδόνων να βοηθήσει στον εμφύλιο πόλεμο εναντίον του Βάρδα Σκληρού. Ο Δαβιδ Γ΄ έδωσε 12.000 Γεωργιανούς και Αρμένιους ιππείς και πεζικό, με το οποίο νικήθηκε ο Βάρδας Σκληρός. Παίρνοντας -μετά τη δράση του- το αξίωμα του κουροπαλάτη, επέστρεψε στην Ιβηρία. Το 986 ο Βάρδας Φωκάς τον συνάντησε κάτω από άκρα μυστικότητα, για να τον βοηθήσει στην νέα εξέγερση που ετοίμαζε. Ο Δαβίδ Γ΄ συμφώνησε και με πολυάριθμο επαναστατικό στρατό έφτασαν έξω από την Κωνσταντινούπολη. Στη συνέχεια οι επαναστάτες ηττήθηκαν, ο Βάρδας Φωκάς σκοτώθηκε και ο Δαβίδ υποχρεώθηκε να κληροδοτήσει το βασίλειο της Ιβηρίας στην Βυζαντινή αυτοκρατορία και τον Αυτοκράτορα Βασίλειο Β΄ Βουλγαροκτόνο.

Πηγές
-----
Το **Εζινέ** (τουρκικά: Ezine) είναι πόλη και διαμέρισμα της επαρχίας Τσανάκκαλε στην Περιοχή Μαρμαρά της Τουρκίας. Σύμφωνα με την απογραφή του 2010, ο πληθυσμός του διαμερίσματος ήταν 38.088 κάτοικοι, από τους οποίους, οι 17.301 ζουν στην ίδια την πόλη πόλη Εζινέ. Το διαμέρισμα καλύπτει έκταση 654 τετραγωνικών χιλιομέτρων, και η πόλη βρίσκεται σε υψόμετρο 39 μέτρων. Το Εζινέ είναι γνωστό για το λευκό τυρί του, που παρασκευάζεται με αγελαδινό, κατσικίσιο ή πρόβειο γάλα και αποκαλείται «Ezine Peyniri».

Περίπου 16 χιλιόμετρα δυτικά του Εζινέ, κοντά στις ακτές του Αιγαίου, βρίσκεται η αρχαία πόλη 
Αλεξάνδρεια η Τρωάς.

Ιστορία
-------

Το 1912, η ​​πόλη και το διαμέρισμα κατοικούνταν από 15.434 Τούρκους, 6.900 Έλληνες, 621 Αρμένιους και 165 Εβραίους

Παραπομπές
----------

1. 1 2  *GEOnet Names Server*. 11  Ιουνίου 2018. 11849596.
2. ↑  GeoHive. «Statistical information on Turkey's administrative units». Ανακτήθηκε στις 19 Απριλίου 2009.
3. ↑  Statoids. «Statistical information on districts of Turkey». Ανακτήθηκε στις 19 Απριλίου 2009.
4. ↑  Γεώργιος Σωτηριάδης: Εθνολογικός χάρτης που απεικονίζει τον Ελληνισμό στη Βαλκανική Χερσόνησο και τη Μικρά Ασία, 1918
Η **Ειρήνη Σκλήβα** (Αθήνα, 4 Απριλίου 1978) είναι Ελληνίδα πρώην μοντέλο, η οποία στέφθηκε Μις Κόσμος 1996 στην Ινδία.

Καριέρα
-------

Αφού κέρδισε τον τίτλο της Μις Ελλάς στα εθνικά καλλιστεία, σε ηλικία 18 ετών, εκπροσώπησε την Ελλάδα στο Μπανγκαλόρ της Ινδίας, κατά τη διάρκεια της μεγάλης διοργάνωσης Μις Κόσμος του 1996 όπου και στέφθηκε νικήτρια Δεν μπορούσε να πιστέψει ότι νίκησε πραγματικά, δηλώνοντας: *"Είχα την αίσθηση ότι ήταν απλώς μια άλλη πρόβα - στις πρόβες, σε μια πρόβα, με είχαν χρησιμοποιήσει ως εικονική νικήτρια".*

Έπειτα, επέστρεψε στην Ελλάδα όπου και ακολούθησε μια καριέρα στην τηλεόραση και το modeling, με το πρόσωπό της να εμφανίζεται στα εξώφυλλα πολλών ελληνικών περιοδικών, όπως το Diva και το LipStick. Έχει συμμετάσχει σε μερικές μεγάλες επιδείξεις μόδας παγκοσμίως, στην Αθήνα, το Μιλάνο και το Μόναχο. 

Κατά τη διάρκεια των Θερινών Ολυμπιακών Αγώνων του 2004 και μεταξύ άλλων, η Σκλήβα άφησε την υπογραφή της στην *Ελιά: Το δέντρο της Αθήνας*, ένα γλυπτό δέντρο ελιάς που βρισκόταν στο πάρκο ψυχαγωγίας της Πλατείας Νερού και αντιπροσώπευε την επιστροφή των Ολυμπιακών Αγώνων στην πατρίδα τους.

Προσωπική ζωή
-------------

Από το 2002 μέχρι το 2017 ήταν παντρεμένη με τον επιχειρηματία Νίκο Χιδήρογλου, με τον οποίο απέκτησε μια κόρη, την Μαριτίνα (γενν. 2003).

Από το 2019 είναι σε σχέση με τον Λιβανέζο επιχειρηματία Τζορτζ Σαμάχα.

Παραπομπές
----------

1. ↑  «Η Ειρήνη Σκλήβα παραμένει η ωραιότερη γυναίκα στον κόσμο και στα 40 της (Pics)». *Menshouse.gr*. Αρχειοθετήθηκε από το πρωτότυπο στις 31 Ιανουαρίου 2020. Ανακτήθηκε στις 31 Ιανουαρίου 2020.

Εξωτερικοί σύνδεσμοι
--------------------

* Ειρήνη Σκλήβα[*νεκρός σύνδεσμος*] στο peoplegreece.com
Ο **Γιάννης Κωστόπουλος** (1938-2021) ήταν Έλληνας τραπεζίτης, πρόεδρος και διευθύνων σύμβουλος της Alpha Bank. Θεωρείται ως ένας από τους σημαντικότερους τραπεζίτες της μεταπολεμικής Ελλάδας που συνέβαλε στον εκσυγχρονισμό του ελληνικού τραπεζικού συστήματος.

Βιογραφικά στοιχεία
-------------------

Γεννήθηκε στην Αθήνα το 1938 και ήταν γιος του τραπεζίτη Σπύρου Κωστόπουλου, μέλος της οικογένειας Κωστόπουλου.

Απέκτησε πτυχίο Ναυπηγού Μηχανικού από το King College του Πανεπιστημίου Ντάραμ (Durham) της Βρετανίας.

Ξεκίνησε την τραπεζική του σταδιοδρομία στην Τράπεζα Εμπορικής Πίστεως το 1963. Μετά από επιτυχή καριέρα, έγινε Διευθύνων σύμβουλος αλλά και Γενικός διευθυντής της εν λόγω τράπεζας το 1973. Εξελίχθηκε και έγινε πρόεδρος του Διοικητικού Συμβουλίου από το 1984 έως το 1996. Αναδιάρθρωσε ριζικά την τράπεζα και κατάφερε να την αναδείξει, ως Τράπεζα Πίστεως, σε κύριο πιστωτικό ίδρυμα του ελληνικού τραπεζικού τομέα.

Στη συνέχεια, με την εξέλιξη της τράπεζας, υπήρξε πρόεδρος του Δ.Σ. (1996-2005) καθώς επίσης και Διευθύνων Σύμβουλος της τράπεζας Alpha Bank. 

Το 1999 η Alpha Τράπεζα Πίστεως ολοκλήρωσε την εξαγορά του 51% των μετοχών της τότε Ιονικής Τράπεζας, πραγματοποιώντας τη μεγαλύτερη ιδιωτικοποίηση που είχε γίνει ποτέ στην Ελλάδα. Την 1η Φεβρουαρίου 2013, υπό την ηγεσία του, η Alpha Bank απορρόφησε και την Εμπορική Τράπεζα.

Τον Ιούνιο του 2014 η τακτική Γενική Συνέλευση των μετόχων της Alpha Bank, τον επιβράβευσε για την πολυετή προσφορά του με τον τιμητικό τίτλο του Επίτιμου Προέδρου του Δ.Σ. 

Απεβίωσε μετά από σύντομη περιπέτεια υγείας σε ηλικία 83 ετών, στις 9 Μαρτίου 2021 αφήνοντας πίσω δύο παιδιά, την Δάφνη και τον Φίλιππο.

Παραπομπές
----------

1. 1 2 3 4 5 6 7  www.kathimerini.gr/society/561289258/apeviose-o-trapezitis-giannis-kostopoylos/. Ανακτήθηκε στις 10  Μαρτίου 2021.
2. ↑
3. ↑
4. ↑
5. ↑
6. ↑
7. ↑
8. ↑
Ο **Γρηγόρης Γλιγλής** είναι ζωγράφος και παραγωγός βιολογικού ελαιόλαδου από τη Λέσβο. Γεννήθηκε στη Μυτιλήνη το 1965, αλλά είναι μεγαλωμένος στην Αθήνα. Σήμερα ζει και εργάζεται στο Σκόπελο Λέσβου.

Βιογραφία
---------

Ο Γρηγόρης Γλιγλής έχει καταφέρει να συνδυάσει την αγροτική ζωή με τη ζωγραφική. Το 1978 συνδέεται φιλικά με τον ζωγράφο Θάνο Κουτσοτάσιο και αποκτά τις πρώτες γνώσεις του επάνω στο ελεύθερο σχέδιο και στο χρώμα. Κατόπιν συνεχίζει στo τμήμα ζωγραφικής στη Σχολή του Γιώργου Κουπλάκα. Παράλληλα σπουδάζει Μηχανικός Ηλεκτρολόγος στο Πολυτεχνείο.

Έργο
----

Παρουσιάζει σε ηλικία 18 ετών τα έργα του για πρώτη φορά. Από το 1983 έχει πραγματοποιήσει δώδεκα συλλογικές εκθέσεις σε Ρόδο, Μυτιλήνη, Κύπρο, στην γκαλερί "Ηλιοτρόπιο" στην Αθήνα, στη Γερμανία και οκτώ ομαδικές.
Το 2007 εκθέτει τα έργα του στο Επιμελητήριο Λέσβου μαζί με τον Αλέξανδρο Βακιρτζή.

Πηγές
-----

* Λεύκωμα *Έκθεση Λέσβιων Ζωγράφων, Βιογραφίες Καλλιτεχνών* Έκδοση του Επιμελητηρίου Λέσβου και του Φιλοτεχνικού Ομίλου Μυτιλήνης «Ο ΘΕΟΦΙΛΟΣ», Μυτιλήνη 2002[*νεκρός σύνδεσμος*]
* Συνέντευξη του κου. Γλιγλή
Ο **Γρηγόρης Αλεξόπουλος** γεννήθηκε στην Πάτρα το 1967. Είναι έγγαμος και έχει μία κόρη. Αποφοίτησε από το 2ο Λύκειο Πάτρας το 1984 και εισήχθη με υποτροφία στο Τμήμα Πολιτικών Μηχανικών της Πολυτεχνικής Σχολής του Πανεπιστημίου Πατρών. Εργάστηκε σαν ελεύθερος επαγγελματίας Πολιτικός Μηχανικός από το 1990 έως και το 1993, ενώ το 1994 προσελήφθηκε στον Τομέα Αποκατάστασης Σεισμοπλήκτων Νομού Αχαΐας. Εκλέχθηκε Πρόεδρος του Συλλόγου Πολιτικών Μηχανικών Αχαΐας το 1996 και μέλος της Αντιπροσωπείας του ΤΕΕ / Τμήμα Δυτικής Ελλάδας.

Πολιτική σταδιοδρομία
---------------------

Εκλέχθηκε δήμαρχος Ωλενίας το 1998 και Γραμματέας της Τοπικής Ένωσης Δήμων και Κοινοτήτων Νομού Αχαΐας. Επανεκλέχθηκε Δήμαρχος Ωλενίας το 2002 και Αντιπρόεδρος της Τοπικής Ένωσης Δήμων και Κοινοτήτων Νομού Αχαΐας. Το 2004 εκλέχθηκε Πρόεδρος της Τοπικής Ένωσης Δήμων & Κοινοτήτων (ΤΕΔΚ) Νομού Αχαΐας. Το 2006 επανεκλέχθηκε Δήμαρχος Ωλενίας και Πρόεδρος της ΤΕΔΚ Ν. Αχαΐας. Το 2008 εκλέχθηκε Πρόεδρος του Συνδέσμου Διαχείρισης Απορριμμάτων 2ης Ενότητας του Νομού Αχαΐας και το 2019, σε σχετική αντίστοιχη θέση, Πρόεδρος του ΦοΔΣΑ Αχαϊας.

Στις Περιφερειακές Εκλογές του Νοεμβρίου 2010 εκλέχθηκε Αντιπεριφερειάρχης Π.Ε. Αχαΐας και ορίστηκε Αναπληρωτής Περιφερειάρχης Δυτικής Ελλάδας. Συνέχισε στη θέση του Αντιπεριφερειάρχη Αχαΐας και το 2014.

Έχει διατελέσει: Μέλος του Διοικητικού Συμβουλίου του Οργανισμού «Πάτρα – Πολιτιστική Πρωτεύουσα της Ευρώπης 2006», Αντιπρόεδρος της «Αναπτυξιακή Αχαΐας Α.Ε.», μέλος του Διοικητικού Συμβουλίου της Εταιρείας Τουριστικής Ανάπτυξης Περιφέρειας Δυτικής Ελλάδας και μέλος της Επιτροπής Οικονομικών της Κεντρικής Ένωσης Δήμων και Κοινοτήτων Ελλάδας.

Είναι μέλος του Δ.Σ. της «Αυτοκινητοδρόμιο Α.Ε.» και Αντιπρόεδρος του Περιφερειακού Ταμείου Ανάπτυξης Δυτικής Ελλάδας και μέλος της Γενικής Συνέλευσης της Ένωσης Περιφερειών Ελλάδας.

Παραπομπές
----------

Εξωτερικοί σύνδεσμοι
--------------------

* Αντιπεριφερειάρχης Αχαΐας: Γρηγόρης Αλεξόπουλος
Με το όνομα **Γ΄ Εθνική Συνέλευση 1920** ή **Γ΄ εν Αθήναις Εθνική Συνέλευσις** (23 Δεκεμβρίου 1920 - Σεπτέμβριος 1922) ονομάστηκε η Βουλή που ορκίστηκε στις 23 Δεκεμβρίου 1920 ως αποτέλεσμα των εκλογών του 1920, με αναθεωρητικό χαρακτήρα. Ρόλος της ήταν να συντάξει και να ψηφίσει νέο Σύνταγμα. Η Συνέλευση όρισε επιτροπή με 49 μέλη στις 10 Φεβρουαρίου 1921 και συνέχισε τις εργασίες της για το υπόλοιπο 1921 και μεγάλο μέρος του 1922, αλλά δεν κατέληξε έγκαιρα σε κείμενο για το Σύνταγμα γιατί διαλύθηκε στις 21 Σεπτεμβρίου 1922, κατά τη διάρκεια έντονων πολιτικών αναταράξεων και της επανάστασης της 11ης Σεπτεμβρίου 1922 που προέκυψαν κατά τη διάρκεια και μετά την Μικρασιατική καταστροφή.

Η συνέλευση άρχισε τις εργασίες της κατά την διάρκεια της διακυβέρνησης από την Κυβέρνηση Δημητρίου Ράλλη 1920 και τις συνέχισε ενώ στην εξουσία εναλλάχτηκαν έξη κυβερνήσεις μέσα στους 21 μήνες διάρκειας ζωής της.

Η επαναστατική κυβέρνηση των Πλαστήρα - Γονατά προκήρυξε ότι με τις εκλογές του 1923 θα προέκυπτε η Δ' Συντακτική Εθνοσυνέλευση που θα αποφάσιζε για το πολίτευμα της Ελλάδας.
Οι **εκλεκτικοί αναστολείς επαναπρόσληψης σεροτονίνης** (ΕΑΕΣ - SSRIs) είναι μια κατηγορία φαρμάκων που χρησιμοποιούνται ως αντικαταθλιπτικά για τη θεραπεία της μείζονος καταθλιπτικής διαταραχής και των διαταραχών άγχους.

ΣεροτονίνηΟ ακριβής μηχανισμός δράσης των ΕΑΕΣ είναι άγνωστος. Πιστεύεται ότι αυξάνουν το εξωκυτταρικό επίπεδο του νευροδιαβιβαστή σεροτονίνη περιορίζοντας την επαναπορρόφησή του (επαναπρόσληψή του) στο προσυναπτικό κύτταρο, αυξάνοντας το επίπεδο σεροτονίνης στη συναπτική σχισμή που είναι διαθέσιμη για σύνδεση με τον μετασυναπτικό υποδοχέα. Έχουν ποικίλους βαθμούς επιλεκτικότητας για τους άλλους μεταφορείς μονοαμίνης, με τους αμιγείς ΕΑΕΣ να έχουν ασθενή συγγένεια με τους μεταφορείς νορεπινεφρίνης και ντοπαμίνης.

Οι ΕΑΕΣ είναι τα ευρύτερα συνταγογραφούμενα αντικαταθλιπτικά σε πολλές χώρες. Η αποτελεσματικότητα τους σε ήπιες ή μέτριες περιπτώσεις κατάθλιψης έχει αμφισβητηθεί και μπορεί να αντισταθμιστεί από τις παρενέργειες.

Παρενέργειες
------------

Τα αντικαταθλιπτικά τύπου ΕΑΕΣ μπορούν να προκαλέσουν διάφορους τύπους σεξουαλικής δυσλειτουργίας όπως ανοργασμία, στυτική δυσλειτουργία, μειωμένη λίμπιντο, απώλεια αισθητικότητας ή μειωμένη αισθητικότητα των γεννητικών οργάνων και σεξουαλική ανηδονία (ανηδονικό οργασμό) εξ ου και η ονομασία σεξουαλική δυσλειτουργία μετά από χρήση εκλεκτικών αναστολέων επαναπρόσληψης σεροτονίνης.

Μετααναλύσεις με τυχαιοποιημένες κλινικές δοκιμές μικρής διάρκειας έχουν διαπιστώσει ότι η χρήση ΕΑΕΣ σχετίζεται με υψηλότερο κίνδυνο αυτοκτονικής συμπεριφοράς σε παιδιά και εφήβους.

Παραπομπές
----------

1. ↑  Bahrick Audrey S. Persistence of Sexual Dysfunction Side Effects after Discontinuation of Antidepressant Medications: Emerging Evidence, The Open Psychology Journal, volume 1, pages 42–50, 2008, PMID 18173768
2. ↑  Andrew C Leon, Jess G. Fiedorowicz, David A. Solomonon, Chunshan Li, William H. Coryell, Jean Endicott, Jan Fawcett, and Martin B. Keller, Risk of Suicidal Behavior With Antidepressants in Bipolar and Unipolar Disorders, Journal of Clinical Psychiatry, Volume 75, pages 720–727, 2014, PMID 25093469, doi: 10.4088/JCP.13m08744
Το **Εκλεκτοράτο της Τριρ** (γερμανικά: *Kurfürstentum Trier*, γαλλικά: *Électorat de Trèves*) ήταν εκκλησιαστικό πριγκιπάτο της Αγίας Ρωμαϊκής Αυτοκρατορίας, από τα τέλη του 9ου έως τις αρχές του 19ου αιώνα. 

Αποτελούνταν από τα χρονικά περιουσιακά στοιχεία του πρίγκιπα-αρχιεπισκόπου της Τριρ, επίσης πρίγκιπα-εκλέκτορα της αυτοκρατορίας, μαζί με τον εκλέκτορα της Κολωνίας και τον εκλέκτορα του Μάιντς, μεταξύ των οποίων ο τελευταίος κατέλαβε την πρώτη θέση.

Η πρωτεύουσα του εκλεκτοράτου ήταν η Τριρ, με την κύρια κατοικία του εκλέκτορα να είναι το Κόμπλεντς από τον 16ο αιώνα και μετά. Το εκλεκτοράτο νομιμοποιήθηκε κατά τη διάρκεια της γερμανικής διαμεσολάβησης του 1803. Ο εκλέκτορας του Τρίερ, υπό την ιδιότητά του αρχιεπισκόπου, διαχειρίστηκε επίσης την Αρχιεπισκοπή της Τριρ, της οποίας το έδαφος δεν αντιστοιχούσε στο εκλεκτοράτο.

Εξωτερικοί σύνδεσμοι
--------------------

* Πολυμέσα σχετικά με το θέμα  Electorate of Trier στο Wikimedia Commons

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* SUDOC: 027650189

 |

 |
Το Μπουτάν διεξήγαγε τις **πρώτες δημοκρατικές εκλογές για την Εθνοσυνέλευση**, που απαρτίζεται από 47 έδρες, στις 24 Μαρτίου του 2008[1] , στις οποίες έλαβαν μέρος δύο πολιτικά κόμματα: το Κόμμα για την Ειρήνη και την Ευημερία στο Μπουτάν (DPT για το *Druk Phuensum Tshogpa*), το οποίο προήλθε από τη συγχώνευση του Ενωμένου Λαϊκού Κόμματος του Μπουτάν και το Κόμμα Όλου του Λαού, υπό την ηγεσία του πρώην Πρωθυπουργού Γίγκμε Τίνλεϊ και το Δημοκρατικό Κόμμα του Λαού (PDP)[2]. Η συμμετοχή στις εκλογές ήταν 80%. To Σύνταγμα επικυρώθηκε στις 18 Ιουλίου του 2008.

Αποτελέσματα
------------

  


Γενικές εκλογές 24 Μαρτίου 2008| Κόμματα | Ψήφοι | % | Έδρες |
| --- | --- | --- | --- |
| Κόμμα για την Ειρήνη και την Ευημερία του Μπουτάν | 169.490 | 66,99 | 44 |
| Λαϊκό Δημοκρατικό Κόμμα | 83.522 | 33,01 | 3 |
| **Σύνολο ψήφων** (συμμετοχή 79,4%) | 253.012 | 100,00 | **47** |
| Πηγή: www.election-bhutan.org.bt |

Παραπομπές
----------

1. ↑  Bhaumik, Subir (17-1-2008). «Main Bhutan election date is set». *BBC NEWS*. Αρχειοθετήθηκε από το πρωτότυπο στις 2008-12-27.. Ανακτήθηκε στις 20-11-2008.
2. ↑  «Druk Phuensum Tshogpa, the new party in town». *Bhutan Portal*. 25-7-2007. Αρχειοθετήθηκε από το πρωτότυπο στις 2008-05-21.. Ανακτήθηκε στις 20-11-2008.
Εθνόσημο της Σάμπα
Το **εθνόσημο της Σάμπα** θεσμοθετήθηκε το 1985 από το νησιωτικό συμβούλιο της Σάμπα, όταν ακόμη αποτελούσε τμήμα των Ολλανδικών Αντίλλων. Παρέμεινε εθνόσημο και του ειδικού δήμου της Ολλανδίας μετά τη διάλυση των Ολλανδικών Αντίλλων το 2010.

Περιγραφή
---------

Αποτελείται από μία ασπίδα με το τοπικό πτηνό (Audubon's Shearwater) και τα ίδια τα νησιά. Το όπλο συμπεριλαμβάνει ένα ψάρι, ένα πλεούμενο και μία πατάτα, που αποτελούν σύμβολα της αλιείας, των ναυτικών της Σάμπα και της πατάτας της Σάμπα. Ο θυρεός φέρει το σύνθημα *Remis velisque* στα λατινικά, που σημαίνει στη κυριολεξία «με κουπιά και με πλεούμενα».

Παραπομπές
----------

1. ↑  «Eilandsverordening van 6 december 1985 tot vaststelling van het wapen van het wapen van het Eilandgebied Saba» (στα Ολλανδικά). overheid.nl. Αρχειοθετήθηκε από το πρωτότυπο στις 19 Ιουλίου 2011. Ανακτήθηκε στις 6 Δεκεμβρίου 2010.
To έμβλημα των Γεδεωνιτών
Οι **Γεδεωνίτες** ή **Φίλοι της Αγίας Γραφής** (αγγλ.: *Gideons International*) είναι ένας υπερδογματικός χριστιανικός σύνδεσμος, που ιδρύθηκε το 1899 στο Ουισκόνσιν των ΗΠΑ και δραστηριοποιείται σε περισσότερες από 180 χώρες. Η βασική δραστηριότητα τους είναι δωρεάν διανομή αντιτύπων της Καινής Διαθήκης και της Αγίας Γραφής, την οποία διαμοιράζουν σε πάνω από 80 γλώσσες. Συνηθίζουν να τοποθετούν ή να διανέμουν Βίβλους σε ξενοδοχεία, ξενώνες, νοσοκομεία, οίκους ευγηρίας, ποινικά ιδρύματα, στρατόπεδα, σχολεία και πανεπιστήμια. Το όνομά τους το έχουν πάρει από τον Γεδεών της Αγίας Γραφής.

Γεδεωνίτης τοποθετεί μία Αγία Γραφή σε δωμάτιο ξενοδοχείου
Στην Ελλάδα δραστηριοποιούνται από τον Μάρτιο του 1953 με πρωτεργάτη τον Μιλτιάδη Αγγελάτο από την Ελεύθερη Ευαγγελική Εκκλησίακαι επεκτάθηκε ώστε και αλλά μέλη από διάφορες Εκκλησίες συμμετέχουν στο έργο αυτό. Αρχικά διαμοίραζαν αντίτυπα της Νεοελληνικής Μετάφρασης. Σήμερα διαμοιράζουν και άλλες σύγχρονες μεταφράσεις της Αγίας Γραφής.

Παραπομπές
----------

1. ↑  Αστήρ της Ανατολής, Ιανουάριος 2002

Εξωτερικοί σύνδεσμοι
--------------------

* Επίσημος ιστότοπος
Ο **Γεράσιμος Βασιλάτος** του Βασιλείου (5 Δεκεμβρίου 1901 - Ιανουάριος 1987) ήταν Έλληνας δικηγόρος, ποινικολόγος και πολιτικός, που διετέλεσε βουλευτής.

Σταδιοδρομία
------------

Γεννήθηκε στο Δουλύχιο Κεφαλονιάς το 1901 και σπούδασε νομικά στο Πανεπιστήμιο των Αθηνών. Σταδιοδρόμησε ως δικηγόρος και αργότερα ως ποινικολόγος.
Τον Οκτώβριο του 1931 τραυματίστηκε με πυροβολισμούς από τον αεροπόρο Μιχαήλ Μουτούση, ο οποίος κατηγόρησε τον νεαρό δικηγόρο ότι διατηρούσε σχέσεις με την εν διαστάσει σύζυγό του, Μαργαρίτα Οριγώνη (ο Βασιλάτος ήταν δικηγόρος της). Ο αεροπόρος είχε θεωρήσει τον Βασιλάτο ως εραστή της γυναίκας του επειδή είχε επιδείξει υπέρμετρο ζήλο για να υπερασπίσει την υπόθεση της πελάτισσάς του. Κρίθηκε ένοχος με ελαφρυντικά και καταδικάστηκε όχι για την απόπειρα ανθρωποκτονίας αλλά για παράνομη κατοχή όπλου σε φυλάκιση 3 ημερών.

Την εποχή της κατοχής ήταν στην Εθνική Αντίσταση ως μέλος των Ε.Ο.Ε.Α. και από το 1942 έως το 1943 έδινε στους συμμάχους πληροφορίες για τον οπλισμό και την κίνηση των αεροπλάνων στο υπό γερμανική κατοχή αεροδρόμιο του Τατοΐου με αποτέλεσμα τον επιτυχή βομβαρδισμό του. 

Ο Βασιλάτος εξελέγη βουλευτής Σάμης το 1952 με τον Ελληνικό Συναγερμό και Αθηνών το 1961 με το Κόμμα Προοδευτικών, το 1963 και το 1964 με την Ένωση Κέντρου και το 1974 με την Ένωση Κέντρου-Νέες Δυνάμεις (εξελέγη στις 6 Μαΐου 1976 στη θέση του αποβιώσαντος Αλέξανδρου Παναγούλη. ενώ είχε χρηματίσει και δημοτικός σύμβουλος του Δήμου Αθηναίων.

Την περίοδο από το 1963 ως το 1964 υπηρέτησε ως τρίτος αντιπρόεδρος του Ελληνικού Κοινοβουλίου.
Υπήρξε στενός συνεργάτης και φίλος του Γεωργίου Παπανδρέου και εξορίστηκε μαζί με 10 ακόμη βουλευτές της Ενώσεως Κέντρου στη Φολέγανδρο και κατόπιν στη Σύρο. Αφέθηκε για λίγο ελεύθερος και μετά την απόπειρα του Αλέξανδρου Παναγούλη κατά του δικτάτορα Παπαδόπουλου, συνελήφθη και πάλι και εξορίστηκε στον Άγιο Ευστράτιο και κατόπιν στο Πλωμάρι Μυτιλήνης. Ήταν παντρεμένος με τη Μαρία Μάνεση και απέκτησαν 2 γιους.

Απεβίωσε σε ηλικία 86 ετών τον Ιανουάριο του 1987.

Πηγές
-----

1. ↑  www.assembly.coe.int/nw/xml/AssemblyList/MP-Details-EN.asp?MemberID=1074.
2. 1 2 3  Ελληνικόν who's who, Εκδοτικός Οργανισμός Ελληνικών who's who 1965, σελ. 59.
3. ↑  Αθηνά Τζίμα, Μηχανή του Χρόνου, Το δικαστικό σήριαλ του ’30 με πρωταγωνιστές τον ηρωικό αεροπόρο Μ. Μο... Το δικαστικό σήριαλ του ’30 με πρωταγωνιστές τον ηρωικό αεροπόρο Μ. Μουτούση και τη συζύγό του που ζήτησε διαζύγιο. Ο Μουτούσης αποπειράθηκε να σκοτώσει τον δικηγόρο της, επειδή τον θεωρούσε εραστή της, ανάκτηση 28-11-2015.
4. ↑  Μητρώο Γερουσιαστών και Βουλευτών 1929-1974 Βουλή των Ελλήνων, Εθνικό Τυπογραφείο, 1977 (σελ. 56, αρ. 102).(pdf)
5. 1 2  Βύρων Πολύδωρας, Η Μείζων Αθήνα, Καστανιώτης 2002, σελ. 687.
Οι **εκλογές κυβερνήτη του Γκουάμ του 2018** διενεργήθηκαν στις 6 Νοεμβρίου 2018, προκειμένου να εκλεγεί ο Κυβερνήτης του Γκουάμ. Ο Ρεπουμπλικανός κυβερνήτης Έντι Κάλβο δεν μπορούσε να είναι εκ νέο υποψήφιος, ύστερα από την επανεκλογή του στις εκλογές του 2014, καθώς με βάση τη νομοθεσία του Γκουάμ, ο Κυβερνήτης απαγορεύεται να υπηρετήσει και 3η συνεχόμενη θητεία. Εκτός από τον Κυβερνήτη εκλέγεται και ο Αντικυβερνήτης, ως συνυποψήφιος. Έπειτα από τον προκριματικό γύρο στις 25 Αυγούστου, το Ρεπουμπλικανικό Κόμμα έδωσε το χρίσμα για την υποψηφιότητα στον Αντικυβερνήτη Ρέι Τενόριο (ο οποίος δεν είχε αντίπαλο στις προκριματικές εκλογές), ενώ το Δημοκρατικό Κόμμα όρισε υποψήφια την πρώην γερουσιαστή Λου Λέον Γκερέρο (η οποία κέρδισε στον προκριματικό γύρο. Νικήτρια αναδείχθηκε η τελευταία, με ποσοστό 50,7 % των ψήφων και έγινε η πρώτη γυναίκα κυβερνήτης στην ιστορία του Γκουάμ.

Εκλογές Κυβερνήτη
-----------------

Συνυποψήφιος του Ρεπουμπλικανού Ρέι Τενόριο ήταν ο Τόνι Άντα και της Δημοκρατικής Λου Λέον Γκερέρο ο Τζος Τενόριο. 
Η υποψήφια των Δημοκρατικών Λου Λέον Γκερέρο συγκέντρωσε 18.081 ψήφους έναντι 9.419 ψήφων για τον Ρεπουμπλικανό υποψήφιο, Ρέι Τενόριο. Με βάση τη νομοθεσία του Γκουάμ, οι υποψήφιοι για το αξίωμα του Κυβερνήτη για να εκλεγούν στο αξίωμα αυτό, θα πρέπει να έχουν συγκεντρώσει το απαιτούμενο ποσοστό του άνω του 50% των συνολικών ψήφων. Η Γκερέρο πέτυχε το συγκεκριμένο όριο με οριακή πλειοψηφία, 50,7% των ψήφων έναντι 26,41 για τον Τενόριο και 22,81% για τον Φρανκ Αγουόν τζούνιορ.

| Κόμμα | Υποψήφιος - Συνυποψήφιος | Ψήφοι | Ποσοστό % | + / - |
| --- | --- | --- | --- | --- |
| Δημοκρατικό Κόμμα | Λου Λέον Γκερέρο/ Τζος Τενόριο | 18.258 | 50,79 | +14,82% |
| Ρεπουμπλικανικό Κόμμα | Ρέι Τενόριο / Τόνι Άντα | 9.487 | 26,39 | -37.31% |
|  | Λοιποί (Write-ins) | 8.205 | 22,82 | +22,49% |
|  | **Σύνολο** | 35.950 | 100% |  |
|

Γενικές εκλογές
---------------

Οι γενικές εκλογές διεξήχθησαν επίσης την Τρίτη 6 Νοεμβρίου 2018.  Οι Δημοκρατικοί κέρδισαν μία έδρα στη Βουλή και οι Ρεπουμπλικανοί έχασαν επίσης μία. Έτσι, στη νέα Βουλή μετά τις εκλογές του 2018 εκλέχθηκαν 10 Δημοκράτες και 5 Ρεπουμπλικανοί.

Εκλογές για αντιπρόσωπο στην Αμερικανική Βουλή
----------------------------------------------

Παράλληλα με τις εκλογές για Κυβερνήτη, εκλέχθηκε στις 6 Νοεμβρίου 2018 και ο αντιπρόσωπος του Γκουάμ στη Βουλή των Αντιπροσώπων των ΗΠΑ. Την έδρα κέρδισε ο υποψήφιος του Δημοκρατικού Κόμματος Μάικλ Σαν Νίκολας.

Παραπομπές
----------

1. ↑  «For Voters». Guam Election Commission. 9 Φεβρουαρίου 2018. Αρχειοθετήθηκε από το πρωτότυπο στις 19 Νοεμβρίου 2018. Ανακτήθηκε στις 30 Οκτωβρίου 2018.
2. ↑  «Republican gubernatorial team Tenorio-Ada makes it official». *Guampdn.com*. Ανακτήθηκε στις 30 Οκτωβρίου 2018.
3. ↑
4. ↑

Εξωτερικοί σύνδεσμοι
--------------------

Επίσημες ιστοσελίδες προεκλογικής εκστρατείας
* Ray Tenorio (R) for Governor
Κολονοσκόπηση που δείχνει εκκολπωμάτωση
**Εκκολπωματική νόσος** ή **εκκολπωμάτωση** ονομάζεται η ύπαρξη εκκολπωμάτων στο παχύ έντερο.

Τα εκκολπώματα σχηματίζονται όταν ο βλεννογόνος του παχέος εντέρου προσπίπτει διά μέσου του μυϊκού χιτώνα και δημιουργεί σακοειδείς προεξοχές. Εντοπίζονται κυρίως στο σιγμοειδές και η συχνότητα εμφάνισής τους αυξάνεται με την ηλικία. Η κατανάλωση φυτικών ινών φαίνεται να μειώνει τον κίνδυνο εμφάνισής τους. Όταν δεν υπάρχουν επιπλοκές, η εκκολπωμάτωση είναι συνήθως ασυμπτωματική ή παρουσιάζει ήπια συμπτώματα. Τέτοια συμπτώματα είναι ήπιος κοιλιακός πόνος κυρίως στον αριστερό λαγόνιο βόθρο, αίσθημα τάσης, διαταραχές κενώσεων κλπ. Όταν δεν υπάρχουν επιπλοκές η θεραπεία είναι συνήθως συντηρητική. Συνιστάται οι ασθενείς να καταναλώνουν φυτικές ίνες. Μπορεί να χορηγηθούν αντιβιοτικα και σπασμολυτικά φάρμακα. Πιθανές επιπλοκές των εκκολπωμάτων είναι η αιμορραγία, η εκκολπωματίτιδα, η διάτρηση εντέρου, η απόφραξη εντέρου, τα συρίγγια κλπ.

Παθογένεια
----------

Τα εκκολπώματα δημιουργούνται κυρίως στα σημεία όπου αιμοφόρα αγγεία εισέρχονται στο εντερικό τοίχωμα, επειδή εκείνες οι περιοχές του εντέρου είναι πιο ευένδοτες. Μία αυξημένη ενδοαυλική πίεση του εντέρου μπορεί να προκαλέσει πρόπτωση του βλεννογόνου σε αυτά τα σημεία σχηματίζοντας εκκολπώματα. Τα εκκολπώματα του παχέος εντέρου είναι συνήθως ψευδοεκκολπώματα επειδή αποτελούνται μόνο από τον βλεννογόνο και υποβλεννογόνιο χιτώνα, και όχι τον μυϊκό χιτώνα.

Παραπομπές
----------

1. 1 2  Σπανός, Π.· Δαλαΐνας, Β. (2012). *Επίτομη Γενική Χειρουργική*. Θεσσαλονίκη: University Studio Press. σελίδες 531–535. ISBN 978-960-12-2086-4.
2. 1 2  Καραγιάννης, Αστέριος (2012). *Εσωτερική Παθολογία*. Θεσσαλονίκη: University Studio Press. σελίδες 533–536. ISBN 978-960-12-2097-0.
Ο **Γιώργος Ανδρεάδης** (1936 - 30 Δεκεμβρίου 2015) ήταν Έλληνας μυθιστοριογράφος ποντιακής καταγωγής.

Γεννήθηκε το 1936 στον τότε προσφυγικό καταυλισμό της Καλαμαριάς στη Θεσσαλονίκη. Η οικογένειά του είχε μεταναστεύσει στην Ελλάδα το 1930 από το Μπατούμι, όπου ο πατέρας του Κυριάκος ήταν μέλος της ποντιακής εθνοσυνέλευσης.

Ο Γιώργος Ανδρεάδης φοίτησε με υποτροφία στο Κολλέγιο Ανατόλια της Θεσσαλονίκης και στη συνέχεια σπούδασε πολιτική οικονομία στο Πανεπιστήμιο του Φράιμπουργκ, στη Γερμανία. Από τότε έχει επισκεφθεί πολλές φορές τον Πόντο και έχει γράψει πολύ για τον πολιτισμό και την ιστορία του, ιδιαίτερα για την ιστορία των Ποντίων Ελλήνων που έφυγαν από εκεί κατά τη δεκαετία 1920-1930.

Ο Ανδρεάδης είναι περισσότερο γνωστός για το μυθιστόρημά του *Ταμάμα*, πάνω στο οποίο βασίσθηκε η κινηματογραφική ταινία *Περιμένοντας τα Σύννεφα* (2004) της Τουρκάλας σκηνοθέτριας Γιεσίμ Ουστάογλου. Ανάμεσα στα άλλα βιβλία του ξεχωρίζουν τα μυθιστορήματα *Το μαγκάλι της μνήμης* και *Οι Κρυπτοχριστιανοί*.

Πέθανε το 2015.

Παραπομπές
----------

1. ↑  Hurriyet Daily News, November 1998
2. ↑  «*Road to Emmaus*» (PDF). Αρχειοθετήθηκε από το πρωτότυπο (PDF) στις 3 Μαρτίου 2016. Ανακτήθηκε στις 24 Μαΐου 2014.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 274299865
* **ΕΒΕ**: 32824
* LCCN: n95074040
* ISNI: 0000 0003 5832 7463
* GND: 142876720
* SELIBR: 35876
* SUDOC: 083556885

 |

 |